b'\n_START_ARTICLE_\nEdgeworth David\n_START_SECTION_\n\xc5\xbdivljenjepis\n_START_PARAGRAPH_\nSprva je \xc5\xa1tudiral klasi\xc4\x8dne vede na Univerzi v Oxfordu, a je moral \xc5\xa1tudij zaradi zdravstvenih te\xc5\xbeav prekiniti. Med okrevanjem je potoval po Kanadi in Avstraliji in po vrnitvi v Oxford leta 1881 diplomiral iz geologije. Naslednje leto je od\xc5\xa1el v Sydney kot pomo\xc4\x8dnik geodeta pri vladi Novega Ju\xc5\xbenega Walesa in v tej vlogi razmejil ogromno nahajali\xc5\xa1\xc4\x8de premoga ob reki Hunter. Leta 1891 je postal profesor na Univerzi v Sydneyju._NEWLINE_V mednarodnem merilu je zaslovel z odpravo na atol Funafuti v Tihem oceanu konec 19. stoletja, kjer je z vrtino dokazal Darwinovo hipotezo o nastanku atolov s postopnim nalaganjem in potapljanjem plasti ostankov morskih organizmov. To mu je prneslo prva strokovna priznanja in \xc4\x8dlanstvo v britanski Kraljevi dru\xc5\xbebi. Nekaj let kasneje ga je Ernest Shackleton povabil na svojo Antarkti\xc4\x8dno ekspedicijo z ladjo Nimrod. Tam je z raziskovalci ostal vse leto in vodil skupino plezalcev na vrh Erebusa, nato pa \xc5\xa1e odpravo s sanmi do ju\xc5\xbenega magnetnega te\xc4\x8daja._NEWLINE_Ko je izbruhnila prva svetovna vojna, se je mo\xc4\x8dno anga\xc5\xbeiral za nova\xc4\x8denje in bil gonilna sila pri ustanovitvi avstralskega tunelskega korpusa ter s \xc4\x8dinom majorja z njim leta 1916 od\xc5\xa1el na zahodno fronto. Postal je geolo\xc5\xa1ki svetovalec nadzornika tunelskih operacij 1., 2. in 3. armade, ob koncu vojne pa je bil dodeljen general\xc5\xa1tabu in odgovoren za vse geolo\xc5\xa1ko delo v povezavi s tunelskimi aktivnostmi ter oskrbo z vodo britanskih \xc4\x8det v Franciji. Do konca vojne je napredoval v \xc4\x8din podpolkovnika in prejel odlikovanje Distinguished Service Order, po vrnitvi pa britanski plemi\xc5\xa1ki naziv in imenovanje v red viteza Britanskega imperija._NEWLINE_Na univerzi se je po vojni lotil ambicioznega projekta izdelave podrobne geolo\xc5\xa1ke karte Avstralije in je leta 1925 odstopil kot profesor, da bi se lahko bolj posvetil delu. Kljub zdravstvenim te\xc5\xbeavam (trpel je za revmatoidnim artritisom) je zaklju\xc4\x8dil delo Geological Map of the Commonwealth of Australia, vklju\xc4\x8dno s knjigo pojasnil, izdelavo raz\xc5\xa1irjene izdaje pa je prehitela njegova smrt. V Avstraliji so mu priredili dr\xc5\xbeavni\xc5\xa1ki pogreb z voja\xc5\xa1kimi \xc4\x8dastmi.'